# Marta Lacambra i Puig

Marta Lacambra i Puig (Tànger, 1957) és una economista, professora universitària i gestora de l'administració pública.

## Biografia

Llicenciada en Ciències Econòmiques, màster en Teoria Econòmica i Mètodes Quantitatius per la Universitat Autònoma de Barcelona (UAB), màster en Economia i Gestió de la Hisenda autonòmica i local per la Facultat de Ciències Econòmiques de la Universitat de Barcelona, també s'ha format en direcció a l'Escola d'Administració Pública de Catalunya (EAPC/IESE) i en Alta Direcció d'Empresa (PADE) per l'IESE, ha estat col·laboradora al Centre d'Estudis de Planificació, ha exercit com a professora no numerària de Teoria Econòmica a la Universitat Autònoma de Barcelona i com a professora d'Anàlisi Econòmica a Escola Superior d'Administració i Direcció d'Empreses (ESADE).
Bona part de la seva trajectòria professional ha estat vinculada a la gestió pública, on ha ocupat càrrecs directius en diferents departaments de la Generalitat de Catalunya, com ara el de subdirectora general de Gestió Econòmica i el de subdirectora general de Planificació Escolar del Departament d'Educació, o el de subdirectora general de Patrimoni Cultural i secretària general del Departament de Cultura. També ha exercit com a presidenta del Teatre Nacional de Catalunya (TNC) i com a secretària general del Departament de Medi Ambient, on va ocupar també el càrrec de directora de l'Agència Catalana de l'Aigua (ACA). En l'àmbit privat, ha estat subdirectora general de Caixa Manresa i directora de la seva Obra Social. També és consellera independent de Miquel i Costas & Miquel i membre de la junta directiva del Cercle d'Economia. També ha estat comissionada pel Govern de la Generalitat de Catalunya per a la reforma tributària, organitzativa i legislativa de l'aigua a Catalunya, directora de l'Agència Catalana de l'Aigua i vicepresidenta del seu Consell d'Administració, co-presidenta de l'Agrupació europea d'interès econòmic per a l'Aqüeducte Llenguadoc-Rosselló-Catalunya i presidenta de l'Ens d'Abastament d'Aigua Ter-Llobregat (ATL), membre del Consell Assessor de Fecsa-Endesa a Catalunya, directora General de l'Obra Social de Catalunya Caixa i des del 2011 membre de la Junta del Cercle d'Economia.
Des de la seva creació el gener del 2013, Lacambra ocupa el càrrec de Directora General de la Fundació Catalunya-La Pedrera. Anteriorment, ja havia estat al capdavant de la Fundació Catalunya Caixa i de l'Obra social de Caixa Manresa, antecedents de la Fundació Catalunya-La Pedrera. El 2014 Marta Lacambra, fou nomenada nou mebre del Consell d'assessors per a la renovació econòmica i el creixement (CAREC). El 2024 fou escollida vicepresidenta del patronat de la Fundació de l'Institut d'Arquitectura Avançada de Catalunya (IAAC).

## Referències

* 1 2 3 «Marta Lacambra i Carles Campuzano, nous invitats del cicle ‘Moments Estel·lars’». The New Barcelona Post (The NBP), 23-02-2024 [Consulta: 29 juliol 2024].
* 1 2 «Conseller de Miquel y Costas & Miquel S.A. Dª. Marta Lacambra i Puig Perfil biogràfic i professional». Miquel i Costas & Miquel. [Consulta: 29 juliol 2024].
* ↑ «Marta Lacambra Directora de l’Agència Catalana de l’Aigua». MediAmbient. Generalitat de Catalunya, Núm. 25, 01-01-2000 [Consulta: 29 juliol 2024].
* ↑ «"No ens hem imaginat mai l'Obra Social com una repartidora"». Diari ARA, 01-05-2011 [Consulta: 29 juliol 2024].
* ↑ Ureta, Josep-Maria «Catalunya-La Pedrera culminarà el seu primer exercici amb poc dèficit». El Periódico, 08-12-2013 [Consulta: 29 juliol 2024].
* ↑ «La directora general de la Fundació Catalunya-La Pedrera, Marta Lacambra, s'incorpora al CAREC». GenCat - Generalitat de Catalunya, 05-05-2014 [Consulta: 29 juliol 2024].
* ↑ «Marta Lacambra, nuevo miembro del consejo de asesores económicos del Govern La directora general de la Fundación Catalunya-La Pedrera se incorpora al Carec». Economía Digital, 05-05-2014 [Consulta: 29 juliol 2024].
* ↑ «El IAAC anuncia a la nueva cúpula de su patronato Juan Velayos y Marta Lacambra son nombrados presidente y vicepresidenta del patronato de la Fundación del IAAC, respectivamente». El Periódico del Azulejo, 29-04-2024 [Consulta: 29 juliol 2024].